Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 29.11.2018

**Αρ. Πρωτ.:** 1467

ΠΡΟΣ: κ. Ευ. Τσακαλώτο, Υπουργό Οικονομικών

ΘΕΜΑ: «Άμεση επίλυση ζητημάτων σχετικά με τη διανομή του κοινωνικού μερίσματος έτους 2018 που αφορούν σε άτομα με αναπηρία**»**

**Κύριε Υπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο δια του Ν.2430/96 (ΦΕΚ 156Α/10.7.96) Κοινωνικό Εταίρο της ελληνικής Πολιτείας σε ζητήματα αναπηρίας, **με το παρόν απευθύνεται σε εσάς για να θέσει ξανά υπόψη σας τα ζητήματα που θα προκύψουν από την εφαρμογή του μέτρου για το κοινωνικό μέρισμα για το έτος 2018, αν δεν διορθωθούν οι αδικίες που επισημάνθηκαν την περσινή χρονιά.**

Στις συναντήσεις που είχαμε μαζί σας τόσο στις 17.07.2018 όσο και στις 26.11.2018, σας είχαμε θέσει αναλυτικά τα προβλήματα που αντιμετωπίσαμε την περσινή χρονιά στην καταβολή του κοινωνικού μερίσματος και αναμένουμε από εσάς την άμεση αποκατάσταση των αδικιών της διανομής του κοινωνικού μερίσματος για τα άτομα με αναπηρία και τις οικογένειές τους, ώστε να μην επαναληφθούν και φέτος.

Επίσης στις συναντήσεις που είχαμε με την Αναπληρώτρια Υπουργό Εργασίας, Κοινωνικής Ασφάλισης και Κοινωνικής Αλληλεγγύης, κ. Φωτίου, είχαμε θέσει υπόψη της τα ίδια προβλήματα.

**Ως εκ τούτου παραθέτουμε συνολικά τα ζητήματα που πρέπει να ληφθούν υπόψη:**

1. **Να μην αποκλειστούν οι ανασφάλιστοι με αναπηρία, με χρόνιες παθήσεις και οι ανασφάλιστοι γονείς ατόμων με αναπηρία από την παροχή του κοινωνικού μερίσματος.** Σύμφωνα με την παρ. 3 του άρθρου 2 της υπ’ αριθ. 2/85835 ΚΥΑ για τον καθορισμό των όρων και των προϋποθέσεων διανομής του κοινωνικού μερίσματος έτους 2017, *«ο δικαιούχος όφειλε να είναι ασφαλισμένος τουλάχιστον μία φορά σε οποιονδήποτε φορέα κύριας ασφάλισης και για χρόνο μεγαλύτερο του ενός μήνα μέχρι και 31.10.2017»*. Αυτό αποτελεί αδικία για τα άτομα με αναπηρία που δεν έχουν εργαστεί, γιατί δεν είναι σε θέση να εργαστούν ή γιατί δεν υπήρξαν οι απαραίτητες προϋποθέσεις να εργαστούν και δεν έχουν ασφαλιστεί ούτε για μία ημέρα. Ως εκ τούτου ζητάμε την άμεση παρέμβασή σας για να μην αποκλειστούν και φέτος οι ανασφάλιστοι με αναπηρία, με χρόνιες παθήσεις και οι ανασφάλιστοι γονείς ατόμων με αναπηρία από την παροχή του κοινωνικού μερίσματος, οι οποίοι το έχουν και μεγαλύτερη ανάγκη από όλους και ουσιαστικά είναι οι φτωχότεροι των φτωχών. Το ίδιο πρόβλημα αντιμετωπίζουν πολλοί ασφαλισμένοι με αναπηρία στο πρώην ΝΑΤ, οι οποίοι δεν φαίνονται ασφαλισμένοι στον ενοποιημένο ΕΦΚΑ.
2. **Να μην συνυπολογιστούν τα αναπηρικά επιδόματα στα εισοδηματικά κριτήρια που αφορούν στην παροχή του κοινωνικού μερίσματος**. Έχουμε τονίσει επανειλημμένα ότι τα επιδόματα έχουν σχεδιαστεί αποκλειστικά για την κάλυψη των αναγκών που πηγάζουν από την αναπηρία, λαμβάνοντας υπόψη και την ανυπαρξία κρατικών δομών και ως εκ τούτου πρέπει να εξαιρούνται από τον υπολογισμό των εισοδηματικών κριτηρίων για όλες τις ευεργετικές ρυθμίσεις που αφορούν σε άτομα με αναπηρία και χρόνιες παθήσεις, όπως άλλωστε δεν υπολογίζονται και για το ΚΕΑ.
3. **Οι φιλοξενούμενοι με αναπηρία και χρόνια πάθηση να δικαιούνται το κοινωνικό μέρισμα σύμφωνα με το δικό τους ατομικό εισόδημα** και να μην υπολογίζεται το συνολικό εισόδημα του νοικοκυριού που τους φιλοξενεί.
4. **Να μην εφαρμοστεί η οριζόντια χρήση των τεκμηρίων**. Είναι αδικαιολόγητο π.χ. να προσμετράται στα περιουσιακά κριτήρια το Ι.Χ. αυτοκίνητο ατόμου με αναπηρία, που αποτελεί το μέσο κίνησής του, τη στιγμή που είναι αδασμολόγητο, καθώς και η πρώτη κατοικία.
5. **Να γίνουν δεκτές τροποποιητικές δηλώσεις φορολογίας εισοδήματος φορολογικού έτους 2017 που έχουν υποβληθεί έως τις 12.12.2018**, ώστε να μην αποκλειστούν από την παροχή κοινωνικού μερίσματος άτομα με πιστοποιημένη αναπηρία από τα ΚΕΠΑ, τα οποία είτε από δική τους παράλειψη είτε από λάθος του λογιστή τους, δεν έχουν δηλώσει τη γνωμάτευση αναπηρίας στη φορολογική τους δήλωση. Σύμφωνα με την τελευταία παράγραφο του άρθρου 1 της υπ’ αριθ. 2/85835 ΚΥΑ, που είχε εκδοθεί πέρυσι, οι αρχικές και οι τροποποιητικές δηλώσεις φορολογίας εισοδήματος έπρεπε να είχαν υποβληθεί έως 31.10.2017.

**Κύριε Υπουργέ,**

Αναμένοντας την άμεση παρέμβασή σας για την επίλυση των προβλημάτων της διανομής του κοινωνικού μερίσματος, όπως τις προαναφέραμε,

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Ι. Λυμβαίος**

**Πίνακας Αποδεκτών:**

- Γραφείο Πρωθυπουργού της χώρας κ. Αλ. Τσίπρα

- Γραφείο Υπουργού Επικρατείας κ. Χρ. Βερναρδάκη

- Γραφείο Υπουργού Εργασίας, Κοινωνικής Ασφάλισης και Κοινωνικής Αλληλεγγύης,

κ. Ε. Αχτσιόγλου

- Γραφείο Αναπλ. Υπουργού Εργασίας, Κοινωνικής Ασφάλισης και Κοινωνικής

Αλληλεγγύης, κ. Θ. Φωτίου

- Γραφείο Γενικού Γραμματέα Υπουργείου Εργασίας, Κοινωνικής Ασφάλισης και

Κοινωνικής Αλληλεγγύης, κ. Α. Νεφελούδη

- Γραφείο Γενικού Γραμματέα Πρόνοιας, κ. Δ. Καρέλλα

- Γραφείο Διοικητή ΑΑΔΕ, κ. Γ. Πιτσιλή

- Πρόεδρο και Μέλη Διαρκούς Επιτροπής Οικονομικών Υποθέσεων της Βουλής

- Πρόεδρο και Μέλη Διαρκούς Επιτροπής Κοινωνικών Υποθέσεων της Βουλής

- Φορείς Μέλη της Ε.Σ.Α.μεΑ.